I Blære lidt uden for Aars ligger ”Farmen”, som familien Glerup har døbt den grund, der både huser familiebolig og virksomheden Glerups, der siden 1993 har produceret hjemmesko af filt. Sko, der har vist sig at være særligt populære i en tid, hvor hjemmearbejde og hjemmetid er i højsædet. -	Hele året har været fantastisk. Vi har haft en stigning uden lige, et rekordår i både omsætning og bundlinje, så det er vi vildt tilfredse med, siger Allan Timm, der er medejer af Glerups. Glerups har i 2020 haft en stigning på 30 procent i omsætningen, og det er fortsat ind i år 2021, hvor salget på det amerikanske marked er fordoblet. Det er sket på trods af, at Glerups i lange perioder ikke har kunne sælge i fysiske butikker på grund af coronanedlukninger. -	Da coronasituationen begyndte, der var vi selvfølgelig nervøse for, hvad der skulle ske med vores virksomhed, og vi var bange for, at vores omsætning simpelthen ville blive halveret. Så vi var nødt til at fokusere anderledes for at kunne overleve. Men bekymringen blev gjort til skamme, for vi fik indhentet en del af omsætningen på nethandel, og så har vi haft ekstra fokus på sociale medier og omtale, siger Allan Timm. Se historien fortalt som tv-indslag: Artikler i store, amerikanske medier Et fokus på omtale har givet pote for virksomheden. Skoene fra Glerups er blevet nævnt i store, amerikanske medier som The New York Times og Forbes Magazine. Artiklerne har fået salgstallene i USA til at stige så meget, at det kan være svært at følge med for virksomheden i Vesthimmerland. -	Vi kan se det med det samme, at når vi har fået omtale i et medie, så kan det ses på vores hjemmeside dagen efter. Salget stiger, og efterspørgslen stiger, og vi må også sige, at i de her tider, hvor folk er tvunget til at arbejde hjemme, så er det ikke så uheldigt at blive omtalt som ”the best stay-at-home slipper" i New York Magazine, siger medejer Jesper Glerup med et smil. Han har overtaget virksomheden efter sin mor og far, Nanny og Ove Glerup. Nanny Glerup producerede i starten hjemmeskoene selv som et hobbyprojekt, men de blev hurtigt populære på messer, og derfor investerede parret i maskiner, der kunne gøre arbejdet lettere og hurtigere. For Nanny Glerup kan det godt være svært at forstå, at hendes hobbyprojekt er blevet populært i både Danmark og udlandet. -	Det er sådan set lidt ubegribeligt, at det er gået, som det er. Jeg plejer at sige, at det er mig, der har lagt grunden, men det er Jesper og Allan, der har ført det videre. Det er dem, der har sørget for, at det har taget fart, for før i tiden var det mig, der stod for det hele, siger hun. Ikke bare en hjemmesko I dag har Glerups en fabrik i Rumænien, og den er blevet udvidet flere gange for at følge med efterspørgslen. Netop nu er en udvidelse også i gang, og det er planen, at den nye udvidelse skal være klar efter sommerferien. Sortimentet er også udvidet, så det ikke længere kun er hjemmesko, der sælges. Alle sko har fået en gummisål, der gør, at de også kan bruges udendørs, og derfor er nye kundegrupper begyndt at købe skoene. -	En hjemmesko behøver ikke kun blive brugt derhjemme, og vi ser, at mange bruger den, når de er ude at rejse eller på vandretur, og det er særligt det, den bliver brugt til i USA, at man tager skoen med på tur, siger medejer Allan Timm. Han håber og tror, at fremgangen fortsætter, også på den anden side af coronapandemien, når folk igen begynder at bruge mindre tid derhjemme: -	Vi tror, at vi har berørt mange forbrugere, som vi ikke har haft fat i før, så vi håber, at det fortsætter, og det er vi klar på, hvis det sker, siger Allan Timm.

Referat:
Hjemmeskofabrikanten Glerups har haft et forrygende salgsår på trods af corona. Særligt de amerikanske kunder har fået øjnene op for filtskoene.